Oficiālais Vēstnesis L 236 , 23/09/2003 Lpp. 0918 - 0919



4. KONKURENCES POLITIKA 1. Eiropas Kopienas dibināšanas līgums, VI sadaļas 1. nodaļa — Konkurences noteikumi. a) Neskarot EK līguma 87. un 88. pantu un ja tiek izpildīti turpmāk izklāstītie nosacījumi, Slovākija var vienam saņēmējam mehānisko transportlīdzekļu rūpniecības nozarē līdz 2008. finanšu gada beigām piemērot atbrīvojumu no uzņēmumu ienākumu nodokļa, ko piešķir atbilstīgi Valdības Noteikumiem Nr. 192/1998 Coll., ar nosacījumu, ka šāda nodokļu atbrīvojuma iznākumā atbalsta kopapjoms nepārsniedz 30 % no atbilstīgajām ieguldījumu izmaksām, kas attiecīgajā projektā veiktas kopš 1998. gada. Šā punkta piemērošanas nolūkā atbilstīgās izmaksas nosaka, pamatojoties uz Pamatnostādnēm par valstu reģionālo atbalstu [2]. b) Slovākija iesniedz Komisijai pārraudzības ziņojumus, kuros iekļauj šādu informāciju: - reizi pusgadā — informāciju par atbilstīgajiem ieguldījumiem, ko veicis atbalsta saņēmējs; un - reizi gadā — informāciju par atbalstu, kas piešķirts atbalsta saņēmējam atbilstīgi iepriekš minētajai atbalsta shēmai. Slovākija iesniedz ziņojumus četros mēnešos pēc katra pusgada vai gada beigām, pirmo ziņojumu iesniedzot līdz 2003. gada aprīļa beigām. Pirmajos ziņojumos ietver informāciju par 1998.-2002. gadu. Pēdējo ziņojumu iesniedz līdz 2009. gada augusta beigām, ja vien starp Komisiju un Slovākiju nav panākta cita vienošanās. c) Neskarot iepriekšējo punktu, piemēro noteikumus par pārraudzību, kuri iekļauti Padomes Regulā (EK) Nr. 659/1999, ar ko nosaka sīki izstrādātus noteikumus EK līguma 93. panta piemērošanai. d) Ja pirms 2008. gada beigām atbalsta kopapjoms sasniedz maksimālo pieļaujamo līmeni, kas paredzēts a) punktā, pārtrauc piemērot atbrīvojumu no nodokļa, un saņēmējam ir jāmaksā parastais uzņēmumu ienākuma nodoklis par to uzņēmuma ieņēmumu daļu, kuru atbrīvojot no nodokļa tiktu pārsniegts maksimālais pieļaujamais līmenis. 2. Eiropas Kopienas dibināšanas līgums, VI sadaļas 1. nodaļa — Konkurences noteikumi. a) Neskarot EK līguma 87. un 88. pantu, Slovākija var vienam saņēmējam metalurģijas rūpniecības nozarē līdz 2009. finanšu gada beigām piemērot atbrīvojumu no uzņēmumu ienākumu nodokļa, ko piešķir atbilstīgi Aktam Nr. 366/1999 Coll. par ienākuma nodokli, ja tiek izpildīti šādi nosacījumi: i) attiecībā uz plakanajiem velmējumiem (karstās velmēšanas, aukstās velmēšanas un pārklātajiem ražojumiem) atbalsta saņēmējam paplašinātajā ES tiek noteikts maksimālais ražošanas un pārdošanas apjoms. Šos maksimālos apjomus nosaka, pamatojoties uz 2001. gada attiecīgajiem skaitļiem. No 2002. gada atbalsta saņēmējs ir tiesīgs ik gadu par 3 % palielināt maksimālo ražošanas apjomu un par 2 % — maksimālo pārdošanas apjomu. Pārdošanas maksimālo apjomu sāk piemērot no pievienošanās dienas. Noteiktu ražojumu veidu produkcija var būt atšķirīga, ar nosacījumu, ka produkcijas kopapjoms nepārsniedz noteiktos maksimālos apjomus; ii) saņēmējs nepaplašina gatavās produkcijas grupu klāstu, kāds tas ir 2002. gada 13. decembrī; iii) atbalsta kopapjoms, ko saņēmējam piešķir atbilstīgi Aktam Nr. 366/1999 Z.z. par ienākuma nodokli, nepārsniedz USD 500 miljonus. Šo atbalstu var piešķirt tikai vienreiz, un to nekādā gadījumā nevar ne palielināt, ne atjaunot. Jebkāds atbalsts, kas tam pašam saņēmējam tiek piešķirts pārejas laikā, nepārsniedz USD 500 miljonu kopsummu; iv) saņēmējs izpilda visus privatizācijas līguma noteikumus par nodarbinātības līmeņa saglabāšanu. Ja nodokļu atvieglojumus atbalsta saņēmējam piešķir tā, ka — neapdraudot uzņēmuma dzīvotspēju — tiek nodrošināta atbalsta kopapjoma būtiska samazināšanās, Komisija var pārskatīt iepriekš izklāstītos nosacījumus atbilstīgi procedūrai, kas paredzēta EK līguma 88. panta 1. punktā. Pirms procedūras sākšanas Komisija pilnībā ņem vērā dalībvalstu viedokļus par to, vai atbalsta kopapjoma samazināšanās ir būtiska. Šos viedokļus izsaka, pamatojoties uz Komisijas ieteikumu un pieejamo attiecīgo informāciju. b) Slovākija iesniedz Komisijai un Padomei pusgada pārraudzības ziņojumus, kuros ir šāda informācija par atbalsta saņēmēju: - ražošanas apjoms (tonnās) attiecībā uz katru no turpmāk norādītajiem ražojumiem: karstie velmējumi ruļļos, karstie velmējumi loksnēs, cinkotas loksnes, baltais skārds, "elektriskās" loksnes, organiski pārklātās loksnes, metinātas caurules, kā arī visi pārējie ražojumi (jānorāda); - iepriekš uzskaitīto ražojumu pārdošanas apjoms (tonnās) paplašinātajā ES; - nodarbinātības attīstība uzņēmumā un reģionā, kā arī progress, gatavojoties darbinieku mērķtiecīgai pārkvalificēšanai; - reizi gadā — izmaksas darbinieku atalgojumam gadā un kopš privatizācijas; - reizi gadā — finanšu gada peļņa pirms nodokļu nomaksas, norādot atbalsta kopapjomu. Slovākija iesniedz šos ziņojumus četros mēnešos pēc katra pusgada beigām, pirmo ziņojumu iesniedzot līdz 2003. gada aprīļa beigām. Pirmajā ziņojumā ietver informāciju par 2000., 2001. un 2002. gadu. Pēdējo ziņojumu iesniedz līdz 2010. gada aprīļa beigām, ja vien starp Komisiju, Padomi un Slovākiju nav panākta cita vienošanās. c) Neskarot iepriekšējo punktu, piemēro noteikumus par pārraudzību, kuri iekļauti Padomes Regulā (EK) Nr. 659/1999, ar ko nosaka sīki izstrādātus noteikumus EK līguma 93. panta piemērošanai. d) Ja pirms 2009. gada beigām atbalsta kopapjoms sasniedz maksimālo pieļaujamo līmeni, kas paredzēts a) punkta iii) apakšpunktā, pārtrauc piemērot atbrīvojumu no nodokļa, un saņēmējam ir jāmaksā parastais uzņēmumu ienākuma nodoklis par to uzņēmuma ieņēmumu daļu, kuru atbrīvojot no nodokļa tiktu pārsniegts maksimālais pieļaujamais līmenis. e) Ja saņēmējs nepilda privatizācijas līguma noteikumus par nodarbinātības līmeņa saglabāšanu, atbalsta piemērošanu nekavējoties pārtrauc un piemēro privatizācijas līgumā paredzētās sankcijas. [2] OV C 74, 10.3.1998., 9. lpp. --------------------------------------------------